Lesninger Kristi kongefest (år B)

## **1. lesning** Dan 7,13–14

*Hans herredømme er et evig velde*

Jeg så i mine nattesyner: Se, med himmelens skyer kom det en som var lik en menneskesønn. Han nærmet seg den gamle av dager og ble ført frem for ham. Han fikk herrevelde, ære og rike; folk og stammer med ulike språk, alle folkeslag skal tjene ham. Hans herredømme er et evig velde, det skal ikke forgå; hans rike går aldri til grunne.

## **Responsoriesalme** Sal 93 (92),1ab. 1c–2. 5

**Omkved:** Lovpris rettferdighetens Herre,  
og opphøy den evige Konge.

Herren er Konge, kledd i høyhet,  
Herren har omgjordet seg med styrke.

Du, Herre, har grunnfestet jorden,  
den rokkes ikke.

Din trone står fast fra opphavet av,  
fra evighet til evighet er du, Herre.

Ditt vitnesbyrd er sannhet, Herre;  
ditt hus er hellig til tidenes ende.

## **2. lesning** Åp 1,5–8

*Høvdingen over jordens konger har gjort oss til et kongelig folk av prester*

Jesus Kristus, det sanndru vitne, den førstefødte blant de døde, høvdingen over jordens konger, – han som elsker oss, som har løst oss av våre synder gjennom sitt blod, som har gjort oss til et kongelig folk av prester for Gud, sin Far, – ham være æren og makten i all evighet. Amen.

Se han kommer blant skyer, synlig for hvert øye, også for dem som har gjennomboret ham: Og alle jordens folk skal slå seg for brystet i klage ved hans komme. Ja, så skal det skje!

Jeg er Alfa og Omega, sier Gud Herren, han som er og som var og som kommer, Allherskeren.

## **Halleluja** Mark 11,9.10

Halleluja.

Velsignet er han som kommer i Herrens navn.  
Velsignet er vår far Davids rike som kommer.

Halleluja.

## **Evangelium** Joh 18,33b–37

*At jeg er konge – det er dine ord*

På den tid sa Pilatus til Jesus: «Så, du er jødenes konge?»

Jesus svarer: «Sier du dette av deg selv, eller er det noe som andre har sagt om meg?»

Pilatus svarer: «Er vel jeg jøde? Ditt folk og yppersteprestene har overlevert deg til meg. Hva er det du har gjort?»

Jesus svarte: «Mitt rike er ikke av denne verden. Var mitt rike av denne verden, da ville mine folk ha tatt kampen opp, for å forhindre at jeg falt i jødenes hender. Men mitt rike hører nå engang ikke denne verden til.»

Pilatus sa: «Så er du altså konge?»

Jesus svarte: «At jeg er konge – det er dine ord. Min oppgave er å vitne om sannheten, – det er derfor jeg er født, det er derfor jeg er kommet til verden. Og enhver som hører sannheten til, lytter til hva jeg sier.»